Θοδωρής Γκοτσόπουλος

Ομιλία στο Συνέδριο της ΚΕΔΚΕ 19/01/2010

Αγαπητοί συνάδελφοι,

Είμαστε με την Αυτοδιοίκηση.  Διεκδικούμε μια ισχυρή αποκεντρωμένη, δημοκρατική Αυτοδιοίκηση με σαφείς καθορισμένες αρμοδιότητες, επαρκείς πόρους.

Παλεύουμε για ένα αποτελεσματικό, δημοκρατικό πολιτικό-διοικητικό σύστημα.

Και επειδή χρόνια διεκδικούσαμε μια ισχυρή αυτοδιοίκηση, είμαστε αντίθετοι με το προτεινόμενο σχέδιο της κυβέρνησης.

Είμαστε αντίθετοι γιατί η βασική επιδίωξή του είναι η δημιουργία ολιγάριθμων γιγαντιαίων Ο.Τ.Α. με βασικό σκοπό την εξοικονόμηση πόρων για το κεντρικό κράτος, το δημοσιονομικό όφελος.

Εμείς, η αυτοδιοίκηση, διεκδικούμε δήμους αποτελεσματικούς που να παρέχουν υπηρεσίες υψηλής ποιότητας στους δημότες, άρα την μεγάλη αύξηση της χρηματοδότησης μας.

Είμαστε προφανώς σε διαφορετικά επίπεδα, κινούμαστε σε αντίθετη κατεύθυνση από την κυβέρνηση.

Αλήθεια πόσο τυχαία είναι η υπερπροβολή που έγινε από το Υπουργείο και πέρασε στον τύπο, της μείωσης των 6.000 ΝΠΔΔ σε 2.000;

Από την άλλη πλευρά πέρασε στα «ψιλά» ο πίνακας που δείχνει ότι ενώ στην Ε.Ε η Αυτοδιοίκηση διαχειρίζεται το 11,5% του ΑΕΠ, στην Ελλάδα το αντίστοιχο ποσοστό ειναι 2,7% του ΑΕΠ;

Γι’ αυτό πρέπει να γίνει μεταρρύθμιση;

κ. συνάδελφοι,

Λυπάμαι, δεν πρόκειται για ουσιαστική αλλαγή για μεγάλες τομές που έχουμε ανάγκη.

Επιδιώκεται η λειτουργικότερη ανακατανομή αρμοδιοτήτων και πόρων έτσι ώστε το κεντρικό κράτος να διατηρήσει την παντοκρατορία του.

Η πραγματική ενίσχυση της Αυτοδιοίκησης αναβάλλεται έπ’ αόριστον.

Ο δε ουσιαστικός διάλογος συρρικνώνεται σε επικοινωνιακά τεχνάσματα μέσα από το διαδίκτυο και την προπαγάνδα των ΜΜΕ.

Εμείς αντιπροτείνουμε συζήτηση οργανωμένη με ευθύνη της Αυτοδιοίκησης, στις τοπικές κοινωνίες στα Δημοτικά Συμβούλια, στις ΤΕΔΚ, σε συνέδριο ουσιαστικό της ΚΕΔΚΕ.

Τίποτα από όλα αυτά.

Ένας μήνας επικοινωνιακός αχταρμάς

20 ημέρες ο χωροταξικός σχεδιασμός.

Μετά το Πάσχα ο νόμος, που θα γεννήσει τις 13 Περιφέρειες, τις 7 Γενικές διοικήσεις τους 370 Δήμους.  Τόσο απλά.  Ή αλλαγή του δημόσιου τομέα μέσα σε δύο-τρεις μήνες!!!

Δεν πρόκειται όμως περί αυτού.

Πρόκειται περί εξωραϊσμού του διοικητικού συστήματος.  Ας δούμε γιατί;

1.
Ενώ μιλάει για αιρετή περιφέρεια (θετική πρόταση) δεν αναφέρει τίποτα συγκεκριμένο (σ. 13-14) για τις αρμοδιότητες της, εκτός της μεταβίβασης των ΠΕΠ που όμως αποτελούσε υποχρέωση της χώρας μας απέναντι στην Ε.Ε., άρα δεν είναι επιλογή της κυβέρνησης.  Επομένως εύλογα δημιουργείται η εντύπωση ότι οι αιρετές περιφέρειες θα είναι απλά διευρυμένες χωρικά και πληθυσμιακά Νομαρχιακές Αυτοδιοικήσεις.

2.
Είναι εκδήλωση εμμονής στον συγκεντρωτισμό η δημιουργία 7 γενικών διοικήσεων που θα είναι το μακρύ χέρι του κράτους στην Αυτοδιοίκηση (σ. 40-42).  Η πρόφαση ότι υπάρχουν αρμοδιότητες που πρέπει να ασκούνται από το κράτος αποκλειστικά δεν ισχύει βάσει του άρθρου 102 παρ. 1 του Συντάγματος.  Άλλωστε γατί η χωροταξία – πολεοδομία είναι αμιγώς κρατική αρμοδιότητα (σ. 41);

3. Διαχρονική πρόταση των σωμάτων της Αυτοδιοίκησης ήταν η δημιουργία Μητροπολιτικών Αυτοδιοικήσεων στην Αττική – Θεσσαλονίκη.  Καμία ουσιαστική αναφορά δεν υπάρχει στο κείμενο.  Κι όμως είναι καθοριστικό για το πολιτικό – διοικητικό σύστημα της χώρας το πως θα διοικείται το 60% του πληθυσμού της.

4. Δήμοι

Αν μελετήσει κάποιος το κείμενο θα διαπιστώσει ότι τα μόνα συγκεκριμένα στοιχεία του παρατίθενται είναι οι 370 ΟΤΑ από 1034 (χωρίς να υπάρχουν βέβαια χάρτες), η προσδοκώμενη μείωση των οργανισμών (σελ. 21-40) των Δήμων από 6.000 σε 2.000 και βέβαια η αναγγελία (αναλυτικά μάλιστα) καθιέρωσης ηλεκτρονικών διευκολύνσεων (κάρτα δημότη, ΑΤΜ, κλπ) για  τους διοικούμενους.    Ποιοι είναι οι ισχυροί ΟΤΑ;
Οι πληθυσμιακά και χωρικά μεγάλοι ή εκείνοι που έχουν την οργάνωση, την επιχειρησιακή επάρκεια, τις αναπτυξιακές δυνατότητες;

Να το ξεκαθαρίσουμε.

Εμείς ποτέ δεν μιλήσαμε για υποχρεωτικές συνενώσεις με μοναδικό κριτήριο την πληθυσμιακή μεγέθυνση.

Γιατί άραγε από Δήμους με μ.ο πληθυσμού 10.000 να πάμε σε Ο.Τ.Α. με 30 και 40-50.000 κατοίκους;

Ούτε η ελληνική εμπειρία (οι πιο προβληματικοί Δήμοι είναι οι μεγάλοι), ούτε το ευρωπαϊκό παράδειγμα (μ.ο 5.500 περίπου κάτοικοι ανά Ο.Τ.Α .) μας οδηγούν σε μεγάλους Δήμους.

Όπου υπάρχει ανάγκη συνενώσεων (ορεινοί Ο.Τ.Α., νησιώτικοι, αραιοκατοικημένοι Δήμοι)  αυτέ πρέπει να προχωρήσουν.

Σε πυκνοδομημένες αστικές περιοχές πρέπει να είμαστε προσεκτικοί.

Δεν θα πρέπει να συγχέουμε την αναγκαιότητα δημιουργίας μητροπολιτικών λειτουργιών με τις συνενώσεις.

5. Πόροι Αυτοδιοίκησης

· Σκόπιμη ασάφεια, γενικόλογες αναφορές (σ. 44-46).  Ενώ σωστά αναγράφεται το τραγικά χαμηλό ποσοστό (2,7 ΑΕΠ) που διαχειρίζεται η Αυτοδιοίκηση δεν γίνεται καμία συγκεκριμένη πρόταση για τους τρόπους αλλαγής αυτής της κατάστασης.  Η αόριστη αναφορά σε ποσοστά ΦΠΑ και ακίνητη περιουσία δεν σημαίνουν τίποτα, πολύ περισσότερο που η πρακτική αυτής της κυβέρνησης είναι ήδη άσχημη αφού παρακρατήθηκαν 380 εκ. ευρώ το 2009, ενώ για το 2010 ο προϋπολογισμός προβλέπει καταρχήν μείωση 12% θεσμοθετημένων πόρων. 

· Η εξαγγελία επιχειρησιακού προγράμματος στήριξης της μεταρρύθμισης ύψους 4 δις πάσχει σε μία λεπτομέρεια :  Ποιος θα βάλει τα χρήματα !!  Γιατί αν είναι από τους ήδη κουτσουρεμένους πόρους της Αυτοδιοίκησης να αφαιρεθούν αυτά τα χρήματα για να γίνει αναπτυξιακό πρόγραμμα (περίπτωση ΘΗΣΕΑ) τότε περιττεύει κάθε κουβέντα.  Να θυμηθούμε ότι η πρόταση μελέτη της ΚΕΔΚΕ για στήριξη τη πρώτη τετραετία της μεταρρύθμισης προέβλεπε το ποσό των 4,2 δις ευρώ από κοινοτικούς και εθνικούς πόρους !!  Δεν θα πρέπει να κάνουμε ούτε ένα βήμα πίσω στα οικονομικά ειδικά αυτή την περίοδο που τα ελλείμματα του Δημόσιου τομέα έχουν αναχθεί σε υπαρξιακό πρόβλημα της χώρας.

Να είμαστε ξεκάθαροι.

Δεν θα επιβαρύνουν οι Ο.Τ.Α. με τοπικούς φόρους τους δημότες τους.

Δεν ζητάμε την επιβολή νέων φόρων.

Απαιτούμε την ακριβή κοστολόγηση των αρμοδιοτήτων που παρέχουμε, την παροχή οικονομικών μέσων από το κεντρικό κράτος.

Στόχος ο διπλασιασμός τουλάχιστον του ποσοστού του προϋπολογισμού που πάει στην Αυτοδιοίκηση την τετραετία 2010-2014.

Ο εμπαιγμός τελείωσε, οι Δήμοι επαίτες προς το κράτος, οι αδύναμοι Ο.Τ.Α. βορρά των ιδιωτικών συμφερόντων πρέπει να ξεπεραστούν.

6. Το σύστημα διακυβέρνησης των αιρετών περιφερειών και νέων Δήμων είναι απόλυτα συγκεντρωτικό και «αρχηγοκεντρικό» (Δήμαρχος-Περιφερειάρχης).  Δεν είναι μόνο ότι δεν καθιερώνει την απλή αναλογική, σύστημα που θα δημιουργούσε όλες εκείνες τις προϋποθέσεις για θεσμούς αυτοδιοικητικούς (ιδιαίτερα στην περιφέρεια), αλλά ενισχύει σοβαρά την εκτελεστική εξουσία σε βάρος των συλλογικών οργάνων (Δημοτικά Περιφερειακά Συμβούλια), ενώ αποδυναμώνεται η δυνατότητα λαϊκής συμμετοχής, παρά την πρόβλεψη για δυνατότητα επιτροπών διαβούλευσης.  Είναι χαρακτηριστικό ότι το προβλεπόμενα τοπικά συμβούλια εκλέγονται με αμιγώς πλειοψηφικό σύστημα (ενιαίο ψηφοδέλτιο).  

Είναι σαφές ότι επιδιώκεται η δημιουργία μεγάλων αυτοδιοικητικών οργανισμών που θα διοικούνται με συγκεντρωτικό τρόπο και περιορισμένη λαϊκή συμμετοχή.  Η αναπαραγωγή δηλαδή του δικομματικού μοντέλου στην Αυτοδιοίκηση.  Είναι δεδομένο ότι αν αυτό το σχέδιο περάσει θα έχουμε τον Νοέμβριο 2010 ουσιαστικά εθνικές εκλογές (ιδιαίτερα στις 13 περιφέρειες) που ελάχιστη σχέση θα έχουν με την Αυτοδιοίκηση.

Και δεν είναι μόνο αυτό.

Η αρχιτεκτονική των νέων θεσμών παραπέμπει σε ομοσπονδιακά σχήματα.

Θα έχουμε δηλαδή ομοσπονδία νομών όπου ο καθένας τους θα εκλέγει αυστηρά τους δικούς του συμβούλους και τον επικεφαλής περιφερειάρχη που θα είναι  ο μόνος που θα έχει άμεση και καθολική από όλους τους ψηφοφόρους πολιτική νομιμοποίηση.  Το ίδιο και με τους νέους Ο.Τ.Α.

Επιπλέον οι Δήμοι, θεσμός λαϊκός με δυνατότητα άμεσης λαϊκής πρόσβασης θα μεταβληθούν σε μεγάλες, γιγαντιαίες σε πολλές περιπτώσεις, μονάδες που στην καλύτερη των περιπτώσεων θα λειτουργούν ως και απρόσωποι μηχανισμοί στην χειρότερη (το πιθανότερο) ως απόμακροι, δυσκίνητοι, γραφειοκρατικοί, αναποτελεσματικοί θεσμοί που δεν θα μπορούν να ανταποκριθούν στις απαιτήσεις των Δημοτών τους.

Και εμείς δεν θέλουμε κάτι τέτοιο.

κ. συνάδελφοι,

Υπάρχει και η θέση που λέει ότι ναι έχετε δίκιο στην κριτική σας.  Δεν θα έχουμε ουσιώδη αύξηση πόρων, δεν υπάρχουν χρήματα.  Δεν αναφέρονται με ευκρίνεια οι αρμοδιότητες.

Όμως ας πάρουμε ότι μπορούμε, και μετά θα προσπαθήσουμε και θα διευρύνουμε πόρους και αρμοδιότητες σιγά-σιγά.

Όμως σ’ αυτή τη λογική αντιπαρατίθεται η εμπειρία του Καποδίστρια 1.

Σωστή η ιδέα, αρνητική η υλοποίηση.

Απολογισμός αρνητικός.

Αντιπαρατίθεται και το παράδειγμα της Νομαρχιακής Αυτοδιοίκησης.

Μετά από 16 χρόνια  εφαρμογής του θεσμού το αποτέλεσμα είναι αρνητικότατο.  Ένας αιρετός θεσμός έχει περιπέσει σε πλήρη ανυποληψία.

Ας μην κάνουμε και Τρίτη φορά το ίδιο λάθος.

κ. συνάδελφοι,

Είμαστε σε αντίθετα στρατόπεδα με τη σημερινή κυβέρνηση όπως ήμασταν και με την προηγούμενη.

Ψάχνουν εναγωνίως πόρους για να μειώσουν τα ελλείμματα και τα χρέη προκειμένου να φανούν υπάκουοι στα κελεύσματα των «πολιτικών τρομοκρατών των Βρυξελλών».

Και δυστυχώς ψάχνουν σε λάθος κατεύθυνση.

Εμείς διεκδικούμε μια ισχυρή, αυτόνομη στα πλαίσια του ενιαίου πολιτικού-διοικητικού μας συστήματος, αυτοδιοίκησης που εξυπηρετεί τον πολίτη, που θα του επιτρέπει να συμμετέχει στην διεύθυνση των κοινών πραγμάτων.

Με το κείμενο που κατέθεσαν, με την φιλοσοφία του δεν έχουμε σχέση.

Όσο και αν χρησιμοποίησαν μεγάλα τμήματα των μελετών τους Ι.Τ.Α. στο περιγραφικό, οραματικό κομμάτι.

Στο δια ταύτα είμαστε πολύ μακριά.

Και θα μείνουμε αν δεν αλλάξουν ριζικά τα πράγματα.

Πάμε στο διάλογο με τις δικές μας θέσεις, τις δεσμεύσεις μας και την απόφαση να μην κάνουμε πίσω ούτε να μπλεχτούμε σε παζάρια άνευ πραγματικού περιεχομένου.

Διεκδικούμε μια πραγματική μεταρρύθμιση, μια δυνατή περιφέρεια, ένα ισχυρό Δήμο.

Χρειαζόμαστε άλματα και όχι βήματα σημειωτόν.

Ναι στη μεταρρύθμιση

Όχι στο κείμενο που κατατέθηκε.

